OpenLLM-France/wikimedia huggingface dataset:
# Pneumònia atípica

La pneumònia atípica és una pneumònia que no és causada pels bacteris i altres patògens habituals. En general es dona en persones d'edat avançada, fumadors i pacients amb malalties cròniques o immunodeficients.
El terme es va introduir a la dècada de 1930 i es contrastava amb la pneumònia bacteriana causada per Streptococcus pneumoniae, en aquella època la forma de pneumònia més coneguda i més freqüent. Històricament, la distinció es considerava important, ja que diferenciava aquells amb més probabilitats de presentar símptomes respiratoris "típics" i pneumònia lobar dels més propensos a presentar símptomes generalitzats "atípics" (com febre, mal de cap, sudoració i miàlgia) i broncopneumònia.

## Causes

La pneumònia atípica és causada per microorganismes com ara Legionella pneumophila, Mycoplasma pneumoniae, Chlamydophila pneumoniae i Coxiella bunetti. Tot i que les pneumònies atípiques s'han associat generalment en conjunt amb formes de pneumònia més lleus, la pneumònia causada per Legionella, en particular, pot ser molt greu i tenir taxes elevades de mortalitat.
La síndrome tòxica provocada a Espanya per la ingestió d'oli de colza desnaturalitzat fou diagnosticat inicialment, el 1981, com un brot de pneumònia atípica.
Recentment, la SARS fou classificada com a pneumònia atípica mentre es duien a terme els treballs d'aïllament de l'agent patogen.
A finals d'abril i principis de maig del 2009, a Mèxic hi sorgí un brot d'una mutació de la grip porcina més la grip A, anomenada grip A H1/N1, que afectà la població i es diagnosticà que les morts per aquest virus eren a causa de pneumònia atípica.

## Referències

* ↑ «Neumonía atípica» (en castellà). Enciclopedia médica en español. MedlinePlus, Juliol 2006. [Consulta: 1r maig 2008].
* ↑ «Primary atypical pneumonia: A report of 420 cases with one fatality during twenty-seven month at Station Hospital, Camp Rucker, Alabama». Southern Medical Journal, vol. 39, 9, 1946, pàg. 696–706. DOI: 10.1097/00007611-194609000-00005. PMID: 20995425.
* ↑ Pneumonia, Atypical Bacterial a eMedicine
* ↑ Pneumonia, Typical Bacterial a eMedicine
* ↑ Peralta Serrano, Doctor A. «La neumonía atípica». Diario Ya, 12-05-1981 [Consulta: 25 abril 2009].
# Daniel Pérez Otero

Daniel Pérez Otero (28 de febrer de 1990) és un jugador de bàsquet que juga a la posició de base amb el Baxi Manresa a la lliga ACB.

## Formació

Format a les categories inferiors del FC Barcelona des dels 13 anys, ha estat internacional en categories inferiors, essent company de generació de Ricky Rubio i Álex Hernández, amb els quals forma una de les generacions de directors de joc més talentoses de l'última època en el bàsquet base espanyol.

## Professional

Professionalment va començar jugant quatre anys a Lliga LEB, en quatre equips diferents, al filial del FC Barcelona, al Lleida Bàsquet jugant 34 partits, amb percentatges de tir del 42% en 2 punts, 30% en triples i 74% en tirs lliures i 2,8 assistències per partit, al Menorca Bàsquet, on va aconseguir l'ascens a la Lliga ACB, i al River Andorra, equip en el qual va ser el màxim assistent de la competició amb 5 assistències per partit i on va fer de mitjana 10,3 punts, 2,6 rebots, 1,6 recuperacions i 12,7 de valoració en 25 minuts de joc per partit. La seva gran temporada a Andorra li va valer per fitxar pel Bàsquet Fuenlabrada a partir de la temporada 2013-14, amb un contracte per dues temporades. A l'estiu de 2015 fitxa pel Quesos Cerrato Palencia de la Lliga LEB. Després d'aconseguir l'ascens a l'ACB amb l'equip de Palència, a l'abril de 2016 signaria pel CB Canàries fins a final de temporada.

## Equips

* Categories inferiors del FC Barcelona
* Lleida Bàsquet (2010-2011)
* Menorca Bàsquet (2011-2012)
* River Andorra (2012-2013)
* Baloncesto Fuenlabrada (2013-2015)
* Quesos Cerrato Palencia (2015-2016)
* Club Baloncesto Canarias (2016)
* Oviedo Club Baloncesto (2016-2017)
* San Sebastián Gipuzkoa Basket Club (2017-2019)
* Bàsquet Manresa (2019-)

## Referències

* ↑ www.acb.com Pérez ficha por Menorca Arxivat 2016-03-14 a Wayback Machine., consultat el setembre de 2013
* ↑ www.acb.com Pérez ficha por Fuenlabrada Arxivat 2014-10-22 a Wayback Machine., consultat el setembre de 2013

## Enllaços externs

* Fitxa del jugador a ACB.COM
# Rib Lake

Rib Lake és una població dels Estats Units a l'estat de Wisconsin. Segons el cens del 2000 tenia 878 habitants.

## Demografia

Segons el cens del 2000, Rib Lake tenia 878 habitants, 356 habitatges, i 206 famílies. La densitat de població era de 181,3 habitants per km².
Dels 356 habitatges en un 27% hi vivien nens de menys de 18 anys, en un 44,7% hi vivien parelles casades, en un 9,6% dones solteres, i en un 41,9% no eren unitats familiars. En el 37,6% dels habitatges hi vivien persones soles el 24,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,28 i el nombre mitjà de persones que vivien en cada família era de 3,02.
Per edats la població es repartia de la següent manera: un 22,9% tenia menys de 18 anys, un 8,1% entre 18 i 24, un 22,3% entre 25 i 44, un 21,9% de 45 a 60 i un 24,8% 65 anys o més.
L'edat mediana era de 41 anys. Per cada 100 dones de 18 o més anys hi havia 82 homes.
La renda mediana per habitatge era de 32.222 $ i la renda mediana per família de 41.667 $. Els homes tenien una renda mediana de 30.268 $ mentre que les dones 18.750 $. La renda per capita de la població era de 14.571 $. Aproximadament el 7,7% de les famílies i el 12,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Rib Lake» (en anglès). American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 14 agost 2010].
* ↑ «Geographic Comparison Table- Rib Lake». American Fact Finder. Oficina del Cens dels Estats Units, 12-01-2010.
# Àrea Estadística Combinada

Les Àrees Estadístiques Combinades (en anglès: Combined Statisticals Areas o CSA) dels Estats Units són àrees estadístiques metropolitanes i micropolitanes definides per l'Office of Management and Budget (OMB) és a dir, l'Oficina de Planejament i Pressupost dels Estats Units. Aquestes àrees estan constituïdes per un o més comtats administratius (o el seu equivalent). Les actuals àrees estadístiques metropolitanes i micropolitanes definides estan basades en l'aplicació dels paràmetres de l'any 2000 (del cens dels Estats Units de 2000), actualitzada.
Si es compleixen certs criteris, les àrees estadístiques micropolitanes i metropolitanes, en diverses combinacions, es poden convertir en els components d'un nou conjunt d'àrees anomenat "àrees estadístiques combinades" (Combined Statisticals Areas). Utilitzant la informació de l'Oficina del Cens dels Estats Units, l'OMB compila llistes d'aquestes àrees.
# La Font Vella (Tivissa)

La Font Vella és una obra de Tivissa (Ribera d'Ebre) inclosa a l'Inventari del Patrimoni Arquitectònic de Catalunya.

## Descripció

Font que està situada en un extrem de la plaça del Mestre Cabré, en un mur amb dos arcs de mig punt de pedra cecs. Sota d'un d'ells hi ha un brollador metàl·lic molt baix. L'aigua cau en una pica rebaixada respecte el nivell del paviment.

## Història

Aquesta font subministrava d'aigua a la població. A sobre d'ella hi ha una antiga creu.

## Referències

* 1 2 «La Font Vella». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 14 març 2019].
# Séverne (Rozdólne)

* Per a altres significats, vegeu «Sévernoie».
Séverne (en (ucraïnès): Сєверне, en rus: Северное) és un poble de la República Autònoma de Crimea, a Ucraïna, que el 2014 tenia 46 habitants. Pertany al districte rural de Rozdólne.

## Referències

* ↑ «Приказ Минкомсвязи России «О внесении изменений в Российскую систему и план нумерации, утвержденные приказом Министерства информационных технологий и связи Российской Федерации от 17.11.2006 № 142»». Минкомсвязь России. Arxivat de l'original el 2017-07-05. [Consulta: 24 juliol 2016].
* ↑ «Новые телефонные коды городов Крыма». Крымтелеком. Arxivat de l'original el 2016-05-06. [Consulta: 24 juliol 2016].
* ↑ Приказ Россвязи от 31.03.2014 № 61 «О присвоении почтовых индексов объектам почтовой связи»
# Rodolfo Zelaya

Rodolfo Antonio Zelaya García, més conegut com a Fito Zelaya (7 de juliol de 1988, Usulutan, El Salvador) és un futbolista d'El Salvador. El seu equip actual és el FK Alania Vladikavaz.

## Trajectòria

Zelaya començà la seva carrera futbolística el 2004 amb el San Rafael, amb qui jugà durant any. La següent temporada fou fitxat per l'Atlètic La Merced.
El juliol del 2006, a Zelaya i a la seva compatriota Rúsvel Saravia els oferiren contractes professionals per jugar en un dels clubs històrics d'El Salvador: el Club Deportivo Águila. Malauradament, per a Zelaya i Saravia, no pogueren arribar a un acord en el sou, i com a conseqüència el traspàs no va concretar-se. Més endavant fou fitxat per un equip de la segona divisió d'El Salvador, l'Intipucà. Després de dos anys amb l'Intipucà, cridà l'atenció de Vladan Vićević, qui aleshores era l'entrenador del Club Deportivo Chalatenango. Zelaya impressionà l'afició en la seva primera temporada, i es convertí en una de les promeses del futbol d'El Salvador.

### Alianza FC

El 2008 signà amb l'Alianza Fútbol Club, després que l'anterior president del Chalatenango, Lisandro Pohl, canviés de presidència.
El 15 de juny del 2009, després de triomfar tant a l'Alianza com a la selecció d'El Salvador, fou cedit en préstec al Club León de Mèxic. El 3 de desembre d'aquell any, el León feu vàlida l'opció de compra, però tornà el 12 de desembre a l'Alianza cedit en préstec, i disputà el Clausura 2010. Més endavant, el dia 28 de maig va ser cedit novament a l'Atlante UTN de Mèxic, però tornà a l'Alianza per al Torneig Apertura 2010.
# Portada/article gener 31
## Mamut

Els mamuts (Mammuthus, probablement 'excavador', de l'antic rus маммот) conformen un gènere de proboscidis primitius que es caracteritzaven pels seus llargs ullals corbats i, en les espècies septentrionals, per un espès pelatge. Aparegueren al Pliocè, fa uns 4,8 milions d'anys, a la zona d'Àfrica que actualment és el desert del Sàhara i s'estengueren a gran part d'Euràsia. Travessaren l'estret de Bering, colonitzant Nord-amèrica i arribant cap al sud fins l'actual zona de Mèxic. S'extingiren fa només 3.600 anys. Es discuteix quina fou la causa de l'extinció dels mamuts, tot i que el més probable és que desapareguessin a causa d'una combinació de diversos factors.
# Deutor

Un deutor és aquella persona física o jurídica que per mitjà d'un contracte prèviament establert entre ambdues parts (part contractant i part contractada), la part contractada no efectua els pagaments establerts a la part contractant. Per aquesta raó, el deutor és el «subjecte passiu» de la relació, perquè sobre ell recauen els passius de l'obligació.
Donada la situació, en què el deutor no efectuï els pagaments al seu creditor, aquesta pot exercir accions legals contra el deutor per intentar recuperar el deute corresponent. Cal fer constar, encara que sigui obvi, que si no hi ha cap document que sigui capaç de demostrar l'esmentat deute, legalment el deute no existirà i no es podrà efectuar cap tipus d'acció legal contra el morós.
En la versió llatina del Parenostre, les paraules Et dimitte nobis debita nostra...Sicut et nos dimittimus debitoribus nostris, les paraules deutor i deute de vegades es tradueixen com pecador i pecat. Aquesta particular concepció del pecat, com una forma de deute que hereta la humanitat, té a veure amb la teoria soteriològica de l'expiació substitutiva, que diu que Jesús va morir a la creu com a instrument de propiciació, en substitució dels pecadors.

## Referències

* ↑ «Deutor». Gran Enciclopèdia Catalana. Barcelona: Grup Enciclopèdia Catalana.
* ↑ Cubides Camacho, Jordi; Joana Cubides Delgado. Obligacions (en espanyol). 4. Pontifícia Universitat Javeriana, 1999, pàg. 37. ISBN 9589502237.
# Riazani (Perm)

Riazani (en rus: Рязаны) és un poble del krai de Perm, a Rússia, que en el cens del 2010 tenia 10 habitants.

## Referències

* ↑ «ВПН-2010. Численность и размещение населения Пермского края» (en rus). Arxivat de l'original el 2013-07-10. [Consulta: 26 agost 2023].
# Districte Nervión

El districte Nervión és un dels onze districtes en què està dividida a efectes administratius la ciutat de Sevilla, capital de la comunitat autònoma d'Andalusia, a Espanya.
Està situat a l'àrea central del municipi. Limita al sud amb el districte Sur; a l'est, amb el districte Cerro-Amate; al nord amb el districte de San Pablo-Santa Justa; i a l'oest amb el de Casco Antiguo.

## Barris

* Nervión
* San Bernardo
* Huerta del Pilar
* La Florida
* La Buhaira
* La Calzada
* San Roque
* Ciudad Jardín

## Referències

* ↑ Mapa de barris del Districte Nervión

## Enllaços externs

* Ajuntament de Sevilla: Organització Municipal / Districtes Arxivat 2009-01-16 a Wayback Machine.
# Cantó de Bourg-en-Bresse-Sud

El cantó de Bourg-en-Bresse-Sud era una divisió administrativa francesa del departament de l'Ain. Comptava amb part del municipi de Bourg-en-Bresse. Va existir de 1982 a 2015.

## Municipis

* Bourg-en-Bresse

## Història

Llista dels consellers generals successius :
| Data d'elecció | Identitat | Partit | Qualitat |
| 1982-1988 | Christian Diehl | RPR | |
| 1988-2015 | Jean-Paul Rodet | PS | |

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2008 |
| - | - | - | - | 12.209 | 14.616 | 14.769 |
| A partir de 1990: Població sense dobles comptes |||||||
# The Ballad of Ronnie Drew

"The Ballad of Ronnie Drew" és un senzill d'U2, The Dubliners, Kíla i A Band of Bowsies. La cançó va ser enregistrada com un projecte de caritat, amb els guanys destinats a l'Irish Cancer Society, amb motiu del càncer que patia Ronnie Drew. Va ser enregistrada a Windmill Lane entre el 14 i el 15 de gener de 2008. Ronnie Drew va morir pocs mesos després de la publicació de la cançó, l'agost de 2008.

## Artistes participants

* Mary Black
* Paul Brady
* Moya Brennan
* Chris de Burgh
* Eamonn Campbell
* Paddy Casey
* Andrea Corr
* Mary Coughlan
* Damien Dempsey
* Christy Dignam
* The Edge
* Gavin Friday
* Bob Geldof
* Glen Hansard
* Robert Hunter
* Ronan Keating
* Kíla
* Barney McKenna
* Matt Molloy
* Christy Moore
* Shane MacGowan
* Mundy
* Joe Elliot
* Eleanor McEvoy
* Sinéad O'Connor
* Declan O'Rourke
* John Sheahan
* Duke Special
* Patsy Watchorn

## Referències

* ↑ «Here's to you, Ronnie Drew». U2, 17-01-2008. [Consulta: 8 juny 2012].
* ↑ Irish Cancer Society - Irish Musicians Pen Song for Ronnie Drew Arxivat 27 February 2008$^{[Datemismatch]}$ a Wayback Machine.
# Rodolfo Volk

Rodolfo Volk, de vegades escrit Rodolfo Wolk o italianitzat Rodolfo Folchi, Fiume (14 de gener de 1906 - Nemi, 2 d'octubre de 1983), fou un futbolista italià d'ascendència eslovena.
Va néixer a Fiume (actual Rijeka) el 1906. El primer club on destacà fou la US Fiumana, el club de la seva ciutat natal. També jugà a l'ACF Fiorentina mentre feia el servei militar. Aquests anys va jugar amb el fals cognom de Bolteni, ja que en aquells temps estava prohibit fer qualsevol altra activitat durant aquest període.
El 1928 fitxà per la recentment constituïda AS Roma on esdevingué un dels principals jugadors dels anys 20 i 30. Fou l'autor del primer gol del Campo Testaccio, el primer estadi del club. En total jugà 150 amb el club romà i marcà 103 gols.
Fou el màxim golejador de la lliga italiana de futbol la temporada 1930-31 amb 29 gols en 33 partits, temporada on la Roma finalitzà segona. Deixà el club el 1933 a causa de problemes personals amb Enrique Guaita i Elvio Banchero i fitxà pel Pisa Calcio.
Disputà 5 partits i marcà 5 gols amb la selecció italiana B.

## Referències

* ↑ il Littoriale, 13 aprile 1931, pagina 3 Arxivat 2014-08-17 a Wayback Machine. emeroteca.coni.it

## Enllaços externs

* Biografia a unmondoaparte.it Arxivat 2020-02-22 a Wayback Machine.
* Biografia a ilcannocchiale.it Arxivat 2011-07-22 a Wayback Machine.
# Portada/article gener 3
## Maurice Ravel

Joseph Maurice Ravel (Ziburu, Pirineus Atlàntics, 7 de març de 1875 – París, 28 de desembre de 1937) va ser un compositor francès del segle xx. La seua obra, amb un estil neoclàssic audaç, és el fruit d'una herència complexa i de recerques musicals que van revolucionar la música per piano i per l'orquestra. Reconegut com un mestre de l'orquestració i un artesà meticulós, conreà la perfecció formal tot restant profundament humà; Ravel va excel·lir en evocar «els jocs més subtils de la intel·ligència i les expansions més secretes del cor» (Le Robert).
Autor del cèlebre Bolero, és actualment un dels músics més interpretats arreu del món.
# David Buitenweg

David Buitenweg (29 d'octubre de 1898 - 9 d'abril de 1968) va ser un futbolista neerlandès. Va jugar un partit amb la selecció neerlandesa de futbol el 1921.

## Referències

* ↑ «David Buitenweg». worldfootball.net. [Consulta: 20 novembre 2021].
* ↑ «David Buitenweg». National Football Teams. [Consulta: 20 novembre 2021].

## Enllaços externs

* Fitxa a eu-football
# Resolució 2332 del Consell de Seguretat de les Nacions Unides

La Resolució 2332 del Consell de Seguretat de les Nacions Unides fou adoptada per unanimitat el 21 de desembre de 2016. El Consell va ampliar l'autorització a les organitzacions humanitàries per viatjar a Síria a través de certs passos fronterers per proporcionar ajuda humanitària a la població.

## Contingut

El Consell va assenyalar que la violència a Síria s'havia desfermat, i ara hi havia 250.000 morts i 4,8 milions de refugiats. 13,5 milions de persones necessitaven assistència mèdica, d'elles 6,3 milions de persones desplaçades i 3,9 milions en llocs de difícil accés. Centenars de milers d'aquest últim grup han quedat atrapades en territori assetjat. 3 milions de persones van rebre ajuda alimentària i 2,5 milions de persones van rebre aigua i sanejament.
Les resolucions anteriors per pal·liar el patiment de la població siriana pràcticament no eren implementades. Les zones poblades eren assetjades i bombardejades amb artilleria, morters, bombes de barril, cotxes-bomba i atacs aeris. La fam contra la població s'utilitzava com a tàctica de guerra i s'utilitzava tota mena de violència contra la població. Els combois d'ajuda també eren rebutjats o atacats i saquejats, i els voluntaris treballaven en circumstàncies molt difícils. Totes les parts i el govern sirià, en particular, havien de complir les seves obligacions en virtut del dret internacional humanitari.
El 2016 aproximadament el 16% del territori controlat per l'Estat islàmic a Síria i l'Iraq va ser reconquerit per l'exèrcit i els rebels. A les zones que encara controlaven, la situació humanitària era deficient, i centenars de milers de persones estaven sense llar.
El consentiment donat a les organitzacions d'ajuda mitjançant la Resolució 2165 per travessar les àrees frontereres de Síria a través de quatre passos fronterers per tal de portar ajuda humanitària a la població es va ampliar fins al 10 de gener de 2018.

## Referències

* ↑ Nacions Unides. «SC unanimously adopts res. 2332, renews authorization of relief delivery to Syria across conflict lines», 21-12-2016.
* ↑ BBC News. «Islamic State and the crisis in Iraq and Syria in maps», 22-12-2016.

## Vegeu també

* Llista de resolucions del Consell de Seguretat de les Nacions Unides 2301 a la 2400 (2016 - 2018)

## Enllaços externs

* PDF Text de la Resolució a UN.org
# Dionisòdot

Dionisòdot (grec antic: Διονυσόδοτος, llatí: Dionysodotus) fou un poeta líric espartà els poemes del qual foren molt populars a Esparta. L'esmenta Ateneu de Nàucratis juntament amb Alcman.

## Referències

* Smith, William (ed.). «DIONYSODOTUS». A: Dictionary of Greek and Roman Biography and Mythology. Boston: Little, Brown and Co., 1867.
# The Futureheads

The Futureheads són un grup de rock indie britànic, provinent de Sunderland, Anglaterra. Les seves influències van des de XTC, Fugazi, Devo i Queen fins a Kate Bush. Fan música fugaç, energètica, alegre, Indie rock inspirat en el post-punk dels 80, i canten desenfadadament en els seus forts accents del nord d'Anglaterra.

## Història

La banda va començar com a trio amb Barry Hyde (baix i cantant), David "Jaff" Craig (baix), i Pete Brewis (bateria). Van començar a tocar junts el 2000 i van començar a guanyar fama a la seva regió. Ross Millard (cantant i guitarrista) va unir-se a la banda més tard, juntament amb Dave Hyde, el germà petit de Barry, que va reemplaçar Brewis. Van publicar un vinil amb quatre cançons el 2002, "Nul Book Standard", que va ser difícil d'introduir al mercat. Però, uns mesos més tard, algunes emissores de ràdio van començar a posar la seva musica, i la seva fama va començar a anar en alça.
The Futureheads, finalment, van publicar el seu primer àlbum, titulat com el mateix grup, el setembre de 2004. Però va ser la seva versió de Hounds of Love, una antiga cançó de Kate Bush, que els va llançar al front de l'escena musical britànica a principis de 2005. El grup ha reeditat el single Decent Days and Nights el maig de 2005. El grup ha estat de gira pel Regne Unit i EUA el 2005, i van tocar en diversos festivals a Europa durant l'estiu.
Recentment han editat un EP titulat "Area" i actualment estan preparant el seu segon àlbum.

## Discografia
### Albums

* The Futureheads - Num. 11 (Regne Unit)

### Singles

* First Day - Num. 58 (Regne Unit)
* A to B - Fora del Top 100
* Decent Days and Nights - Num. 26 (Regne Unit)
* Meantime - Num. 49 (Regne Unit)
* Hounds of Love - Num. 8 (Regne Unit)
* Decent Days and Nights (reedició) - Num. 26 (Regne Unit)

## Enllaços externs

* (anglès) Pàgina Oficial Arxivat 2011-12-10 a Wayback Machine.
* (anglès) Pàgina No Oficial Arxivat 2006-12-30 a Wayback Machine.